Det lød sig, at der hvert år skulle afholdes et folkemøde i Mariager. Men så kom der en ny direktør - med nye ambitioner. Selve festivalen flyttes væk fra august og skal fremover placeres i maj. Det er samtidig også blevet besluttet, at næste festival først skal løbe af stablen i 2024, og ikke i år, som det ellers var planen. - Vi har ikke en chance for at lave en relancering til maj i år. Vi er ved at bygge hele konceptet op og har derfor en masse nye varer på hylderne, og det giver bedst mening at udskyde selve festivalen til næste år, siger Jens Rohde. Den tidligere Radikale, Venstre og Kristendemokrat blev i starten af året blev valgt som ny direktør for det Europæiske Folkemøde i Mariager, efter at Jan Bertelsen takkede af efter kun at have afholdt ét folkemøde. Folkemøde hele året Festivalen løber nu af stablen sidste weekend i maj 2024, og det bliver noget anderledes end folkemødet sidste år. Sidste år havde Det Europæiske Folkemøde debut i august, dengang under navnet Political Festival of Europe, men som navneskiftet antyder, kommer der til at ske ændringer med den nye mand i spidsen. Først og fremmest kommer festivalen fremover til at have dansk som hovedsprog mod tidligere, hvor det var engelsk, og så vil den nye direktør afholde folkemøde hele året og festival en gang om året. - Du kan ikke skabe noget varigt ved bare at holde én festival en gang om året, der er en helt masse andet, der skal ske, hvis vi skal lave en samfundsmæssig forskel, siger Jens Rohde. Satser på god økonomi Placeringen af festivalen i august gav ikke mening for det nye koncept, da kulturmødet på Mors afholdes samtidig. Derudover afholdes den nye festival næste år kun ganske kort tid før valget til Europaparlamentet i juni, hvilket giver god mening, mener Jens Rohde. - Så får vi rigtig gode debatter lige op til valget, siger han. Folkemødets første år blev en blandet succes, hvor omkring 18-20.000 besøgende deltog, mens organisationen havde håbet på 25.000 besøgende. Også økonomisk fik festivalen en vanskelig start. I efteråret 2022 måtte man søge kommunen ekstraordinært om støtte. Et stort set enigt byråd i Mariagerfjord Kommune godkendte, at man bevilgede fire millioner kroner. Penge som festivalen havde fået som lån, men som man ikke kunne betale tilbage. Ifølge bestyrelsesformand for Det Europæiske Folkemøde, Franz Cuculiza, er der opbakning til det nye koncept. - Vi har brug for mere tid til at lave en ordentlig festival, der også er økonomisk bæredygtig. Samtidig mistede vi sidste år mange af de lokale, og det ønsker vi ikke. Vi ønsker, at det skal være for alle i Mariagerfjord Kommune, siger han. Ifølge Jens Rohde bliver detaljerne i det nye koncept offentliggjort i april.
Efter Jens Rohdes tiltrædelse bliver det nu først i maj 2024, at Mariager skal afholde den nye Europæiske Festival, som ovenikøbet får nyt koncept.